  Майя Бывальцева «Росси Федерацилэн куншетэзлэн эстафетаез» элькун ужрад улсын 22-тӥ гудырикошконэ Ижкарын Росси куншетлэн нуналэзлы сӥзем сӥё-дано шествие ортчоз. Таяз арын кунлэсь валтӥсь тодметпуссэ Ижкарлэн дано кунмуртъёсыз нуозы. Со сярысь Удмуртилэн шоркарезлэн пресс-службаез ивортэ. 17 часын ужрадэ пыриськисьёс Шор площадьысен «Пыраклы Россиен» синпелет доры мынозы. Отын 13 час 30 минутэ карысь творчествоя коллективъёслэн концертсы ортчоз, озь ыик пӧртэм площадкаос ужалозы – Росси куншетлэн буёлъёсызъя омыр кый лэсьтонъя мастер-класс, аквагрим, «Мар ми тодӥськомы Россилэн куншетэз сярысь?» визьсынан но мукетыз. 18 час 30 минутысен 22 часозь «3 COLOR PARTY» дискотека ортчоз. Тодэ вайытом, Россилэн куншетэзлэн нуналаз, 22-тӥ гудырикошконэ, Дэбес черкогуртын кыкетӥ арзэ ни «Вань куншетъёс ми доры куное» ёроскуспо фестиваль ортчытозы. «Чупчипал» паркын пӧртэм калыкъёслэн парадзы, этнобаттл но концерт радъяськозы. ВАТСАН Котькуд ар 22-тӥ гудырикошконэ кунамы Росси Федерацилэн куншетэзлэн нуналэз пусйиське, со Росси азьмуртлэн пуктэтэныз 1994-тӥ арын юнматэмын. Москваын кун кивалтэт вылэ куинь буёло куншет нырысьсэ ӝутэмын вал 22-тӥ гудырикошконэ 1991-тӥ арын. Туннэ со кунпусэн но кункрезен артэ Россилэн нимлыко тодметпусэз луэ. Куншетлэн вылӥ чурез – тӧдьы буёло, шоретӥез – лыз, улӥысез – горд. Тегъёс: Мерлык Ижкар Удмуртия Россия праздникъёс  